**Povzetek revizijskega poročila *Učinkovitost ureditve področja izvajanja gospodarske javne službe navigacijskih služb zračnega prometa***

Računsko sodišče je revidiralo poslovanje Ministrstva za promet, ki od 10. 2. 2012 nadaljuje z delom kot Ministrstvo za infrastrukturo in prostor, od 18. 9. 2014 pa kot Ministrstvo za infrastrukturo (v nadaljevanju: ministrstvo), ter javnega podjetja Kontrola zračnega prometa Slovenije, d. o. o.(v nadaljevanju: KZPS) pri ureditvi gospodarske javne službe navigacijskih služb zračnega prometa.

*Cilj revizije* je bil izrek mnenja o učinkovitosti ministrstva pri ureditvi razmerij v zvezi z infrastrukturo za izvajanje gospodarske javne službe navigacijskih služb zračnega prometa in o učinkovitosti poslovanja KZPS v obdobju od leta 2010 do leta 2012.

Ministrstvo *ni bilo učinkovito pri ureditvi razmerij v zvezi z infrastrukturo za izvajanje gospodarske javne službe navigacijskih služb zračnega prometa,* saj*:*

* ni pripravilo in predložilo v sprejem Vladi Republike Slovenije podzakonskih predpisov, ki bi jih ta morala sprejeti do 12. 7. 2010 in ki bi podrobneje uredili način izvajanja in nadzora navigacijskih služb zračnega prometa; KZPS je imela zato v letu 2012 za 34.595 evrov več stroškov kot prihodkov, ministrstvu pa je v obdobju od leta 2010 do leta 2012 zaračunala 8.869 evrov pristojbin na podlagi pogodbe, ki sta jo KZPS in ministrstvo sklenila brez pravne podlage;
* ni dokapitaliziralo KZPS do konca leta 2012, kljub temu da je bil rok za dokapitalizacijo 12. 4. 2010; minister, pristojen za promet, ni določil infrastrukture za izvajanje gospodarske javne službe navigacijskih služb zračnega prometa, zato ministrstvo skupaj z Ministrstvom za finance ni moglo določiti, kateri objekti, naprave in sistemi so lahko predmet dokapitalizacije;
* ni spoštovalo vseh postopkov, ki so določeni s predpisi o ravnanju s stvarnim premoženjem države, prav tako za oddano državno premoženje KZPS ni zaračunalo najemnine, kljub temu da je KZPS pri izračunu cene storitev gospodarske javne službe navigacijskih služb zračnega prometa upoštevala stroške najemnin v skupnem znesku 1.981.704 evre; ministrstvo tudi ni zaračunalo uporabe zemljišč države, ki jih za izvajanje svoje dejavnosti uporablja KZPS;
* je uporabilo cenitev vrednosti osnovnih sredstev za drug namen, kot je bila izdelana, in je povečalo vrednost osnovnih sredstev najmanj v znesku 1.267.528 evrov, zato je KZPS neupravičeno upoštevala stroške amortizacije pri izračunu cene storitev gospodarske javne službe navigacijskih služb zračnega prometa za leti 2010 in 2011 najmanj v znesku 507.011 evrov;
* še vedno izkazuje terjatve za sredstva, dana v upravljanje KZPS, v znesku 4.386.313 evrov na dan 31. 12. 2012, ki pa ne vključujejo obračunane amortizacije za leto 2006 v znesku 964.900 evrov, ki jo je za leto 2006 upoštevala KZPS pri izračunu cene storitev gospodarske javne službe navigacijskih služb zračnega prometa ter zanjo ne obračunava obresti;
* ni imelo popolnega in točnega seznama osnovnih sredstev za izvajanje gospodarske javne službe navigacijskih služb zračnega prometa, ki bi morala biti v lasti države, saj ne izkazuje osnovnih sredstev v znesku 5.351.214 evrov, ki jih je KZPS kupila na podlagi prejetih proračunskih sredstev v letih 2004 in 2005 ter na podlagi obračunane amortizacije sredstev v upravljanju v obdobju od 1. 2. 2006 do 31. 12. 2009, prav tako pa ne izkazuje sredstev KZPS, ki jih je namenila za investicije v infrastrukturne objekte države v znesku 350.744 evrov;
* pred izdajo odločb o določitvi višine preletne in terminalne pristojbine ni zagotovilo ustreznega nadzora nad pravilnostjo določitve stroškovne baze, ki jo za Republiko Slovenijo pripravlja KZPS, saj je KZPS določila delež delitve posameznih stroškovnih mest, pri tem pa ni obrazložila, katera stroškovna mesta je vključila v skupne službe in katere kriterije je uporabila pri določitvi deležev; tako obstaja tveganje, da so uporabniki preletnih storitev navigacijskih služb zračnega prometa plačali stroške terminalnih storitev navigacijskih služb zračnega prometa.

KZPS *ni poslovala učinkovito*, saj ni upoštevala priporočil Vlade Republike Slovenije in so bili stroški dela za 3.652.936 evrov višji, kot izhaja iz priporočil. KZPS je v obdobju od leta 2010 do leta 2012 neučinkovito porabila pristojbine za izvajanje gospodarske javne službe navigacijskih služb zračnega prometa v skupnem znesku 2.492.596 evrov, saj je:

* direktor KZPS neupravičeno odobril izplačilo za stroške dela v ocenjenem znesku 2.298.441 evrov, in sicer ocenjeni znesek 1.228.143 evrov zaradi povišane izhodiščne plače zaposlenih in spremenjene sistemizacije delovnih mest, 1.042.302 evra iz naslova delovne uspešnosti in 27.996 evrov iz naslova poslovne uspešnosti;
* direktor KZPS zaposlenim odobril izplačilo vinjet za uporabo avtocest v Republiki Sloveniji v znesku 57.108 evrov in zdravstvene preglede v znesku 828 evrov;
* zaposlenim z licencami plačala 136.219 evrov za izvajanje medicinsko programiranega rekreacijskega dopusta, katerega način in pogoje bi moralo v skladu z Zakonom o letalstvu predpisati ministrstvo, česar ni storilo.

KZPS je družbi IMOS, d. d., Ljubljana plačala končni obračun za gradnjo novega centra za vodenje in kontrolo zračnega prometa v znesku 806.741 evrov, ki nima podlag v gradbeni pogodbi.

Računsko sodišče je od ministrstva in KZPS zahtevalo *predložitev odzivnih poročil,* v katerih morata izkazati popravljalne ukrepe za odpravo ugotovljenih nesmotrnosti. KZPS je že med revizijskim postopkom sprejela ustrezne popravljalne ukrepe za odpravo nesmotrnosti pri izplačilu plač iz naslova delovne uspešnosti.

Računsko sodišče je ministrstvu in KZPS podalo tudi *priporočila* za ureditev gospodarske javne službe navigacijskih služb zračnega prometa.

Ljubljana, 9. marca 2016